Na osnovu člana 72. Statuta Univerziteta „Džemal Bijedić“ u Mostaru Senat Univerziteta, na 98. sjednici održanoj 30.1.2020. godine, donio je

**KODEKS PONAŠANJA I ODIJEVANJA NA UNIVERZITETU „DŽEMAL BIJEDIĆ“ U MOSTARU**

**PRVI DIO – OSNOVNE ODREDBE**

**Član 1.**

**(Predmet Kodeksa)**

(1) Kodeksom ponašanja i odijevanja na Univerzitetu „Džemal Bijedić“ u Mostaru (u daljem tekstu: Kodeks) utvrđuju se opća pravila i principi ponašanja i odijevanja uposlenika, saradnika i studenata na Univerzitetu „Džemal Bijedić“ u Mostaru (u daljem tekstu: Univerzitet) koja su u skladu sa opće prihvaćenim civilizacijskim vrijednostima te etičkim, moralnim i profesionalnim normama i standardima.

(2) Kodeks sadrži pravila ponašanja uposlenika i saradnika u njihovom međusobnom odnosu i u odnosu prema studentima i strankama, pravila ponašanja studenata međusobno i prema uposlenicima i saradnicima, te pravila odijevanja uposlenika, saradnika i studenata na Univerzitetu.

**Član 2.**

**(Svrha Kodeksa)**

Cilj donošenja Kodeksa je normiranje prihvatljivog načina ponašanja i uposlenika, saradnika i studenata Univerziteta, koji će dostojno prezentovati Univerzitet kao mjesto odgajanja budućih glavnih nosilaca društvenih aktivnosti.

**Član 3.**

**(Principi ponašanja)**

Uposlenici, saradnici i studenti su dužni poštivati sljedeće principe ponašanja:

1. **Profesionalno i akademsko ponašanje** – u svom djelokrugu uposlenici i saradnici postupaju profesionalno, savjesno i odgovorno poštivajući akademska i načela objektivnosti, nepristrasnosti i uvažavanja.
2. **Profesionalni odnos uposlenika i saradnika prema studentima** – podrazumijeva poštivanje digniteta ličnosti studenata, maksimalno izraženu susretljivost, strpljivost i spremnost na pružanje podrške i pomoći studentima u nastavnom i naučnoistraživačkom/umjetničkoistraživačkom procesu.
3. **Profesionalni odnos studenata** podrazumijeva poštovanje uposlenika i saradnika, kao i međusobno poštivanje, redovno i odgovorno ispunjavanje svojih obaveza u nastavnom i naučnoistraživačkom/umjetničkoistraživačkom procesu.
4. **Poštivanje institucije** – poštivanje Univerziteta se očituje kroz dosljedno poštovanje i primjenu pozitivnih pravnih propisa i akata Univerziteta.

**DRUGI DIO – KODEKS PONAŠANJA I ODIJEVANJA**

**Član 4.**

**(Profesionalno ponašanje uposlenika i saradnika)**

(1) Profesionalno ponašanje uposlenika i saradnika podrazumijeva:

1. dužnost poštivanja obaveza, ovlaštenja i odgovornosti, hijerarhiju i organizacijsku strukturu Univerziteta,
2. obavezu pravilnog, tačnog i blagovremenog obavljanja zadataka i poslova svog radnog mjesta,
3. obavezu izbjegavanja i suzdržavanja od onih radnji i postupaka koji na bilo koji način nanose štetu ugledu Univerziteta,
4. dužnost profesionalnog, pristojnog i ljubaznog postupanja, uz puno poštovanje ličnosti i dostojanstva sagovornika u ophođenju sa studentima i međusobno.

(2) Akademska komunikacija, podrazumijeva oslovljavanje sa „Vi“, kako između članova uposlenika i saradnika na Univerzitetu, tako i u odnosu uposlenika i saradnika i studenata.

**Član 5.**

**(Akademsko ponašanje studenata)**

Akademsko ponašanje studenata u smislu ovog Kodeksa podrazumijeva:

1. dužnost prisustva na predavanjima, vježbama i drugim oblicima izvođenja nastave bez kašnjenja, propisno odjeveni,
2. dužnost poštovanja akademske sredine i uvažavanje principa nenasilne komunikacije u nastavnom i naučnoistraživačkom/umjetničkoistraživačkom procesu,
3. korištenje mobilnog telefona i drugih tehničkih aparata tokom nastave i ispita je dozvoljeno isključivo u nastavne svrhe i uz dopuštenje nastavnika/saradnika.

**Član 6.**

**(Pravila odjevanja uposlenika, saradnika i studenata)**

(1) Uposlenici, saradnici i studenti su dužni biti uredni i prikladno odjeveni, tako da svojim izgledom ne narušavaju ugled Univerziteta.

(2) Kodeksom je predviđen poslovno - ležerni stil odijevanja.

**Član 7.**

**(Zabrana neprikladnog odijevanja za uposlenike, saradnike i studente)**

(1) Uposlenicima, saradnicima i studentima se zabranjuje da se na radnom mjestu:

* nose odjevne predmete koji imaju upadljivi, izazovni i napadni dekolte ili otkrivaju stomak ili leđa;
* nose majice bez rukava, odjeću na bretele, prozirnu i tijesnu odjeću;
* nose mini suknje, bermude i šorc;
* nose papuče, sandale koje otkrivaju prste i bose noge;
* nose odjeću s porukama koja vrijeđa osjećaje drugih;
* nose hlače koje otkrivaju donje rublje;
* nose policijske ili vojne uniforme;

**ČETVRTI DIO – JAVNO ISTUPANJE, POSLOVNE INFORMACIJE I POLITIČKI ANGAŽMAN**

**Član 8.**

**(Javno istupanje)**

(1) Uposlenici, saradnici i studenti Univerziteta su dužni voditi računa o svom ponašanju i izvan prostora Univerziteta, na javnim mjestima, istupanjima/nastupanjima u javnosti, pazeći na svoj lični ugled i ugled Univerziteta.

(2) U svim oblicima javnih istupa/nastupa i drugim oblicima djelovanja s ciljem predstavljanja Univerziteta očekuje se postupanje u skladu sa najvišim etičkim i profesionalnim standardima.

**Član 9.**

**(Poslovne informacije)**

(1) Informacije i podaci koji za poslovanje Univerziteta imaju iznimnu važnost smatraju se poslovnom tajnom, a njihovo otkrivanje neprihvatljivim ponašanjem.

(2) Od uposlenika, saradnika i studenata se očekuje da se prema povjerljivim podacima odnose odgovorno i savjesno, te da ih u radu koriste isključivo prema svojim ovlaštenjima.

**Član 10.**

**(Političke aktivnosti i autonomija Univerziteta)**

(1) Uposlenici i saradnici u vršenju svojih dužnosti slijede načelo političke neutralnosti i autonomije Univerziteta.

(2) U službenim prostorima Univerziteta nije dopušteno isticanje simbola i propagandnog materijala, niti aktivnosti političkih subjekata.

**ŠESTI DIO – PRELAZNE I ZAVRŠNE ODREDBE**

**Član 11.**

**(Primjena Kodeksa)**

(1) U slučaju nepoštovanja Kodeksa od strane uposlenika i saradnika, neposredni rukovodilac dužan je usmeno upozoriti uposlenika odnosno saradnika na obavezu poštivanja ovog Kodeksa.

(2) U slučaju nepoštovanja Kodeksa od strane studenata rukovodstvo Univerziteta, njegovih organizacionih jedinica i univerzitetskih studija, kao i uposlenici i saradnici su dužni usmeno upozoriti studenta na obavezu poštivanja Kodeksa, a nastavnik/saradnik ima pravo i obavezu studenta koji ne poštuje Kodeks zamoliti da napusti prostorije u kojima se izvodi nastavni proces ili ispit.

(3) Protiv uposlenika, saradnika i studenata na Univerzitetu koji se ne pridržavaju Kodeksa biti će pokrenut postupak u smislu nepoštivanja akata Univerziteta.

**Član 12.**

**(Tumačenje odredbi Kodeksa)**

U slučaju neslaganja strana u tumačenju i primjeni Kodeksa, autentično tumačenje daje Senat Univerziteta.

**Član 13.**

**(Stupanje na snagu Kodeksa)**

Ovaj Kodeks stupa na snagu danom donošenja i bit će objavljen na oglasnoj ploči i web stranici Univerziteta, te će biti dostupan studentima.

**PREDSJEDAVAJUĆI SENATA**

**UNIVERZITETA „DŽEMAL BIJEDIĆ“ U MOSTARU**

**Dostaviti:**  Prof.dr. Elvir Zlomušica, rektor

* Senatu
* Sekretarijatu
* Uniji studenata
* Fakultetima 8x
* Voditeljima studija 4x
* a/a